24/07/2012 | Administración LocalMunicipal
Outes
Convocatoria de concurso oposición conserxe escolar interino

ANUNCIO DE CONVOCATORIA DE CONCURSO-OPOSICIÓN PARA SELECCIONAR UN CONSERXE ESCOLAR INTERINO A Xunta de Goberno Local deste Concello, na sesión do 16.07.2012, decidiu a provisIón interina e urxente da praza de conserxe do CEIP da Serra de Outes, vacante por xubilación, con suxeición ás seguintes bases: Primeira.–Obxecto da convocatoria. É obxecto desta convocatoria a provisión en réxime interino dunha praza vacante de conserxe de CEIP, funcionario de carreira da escala de administración xeral, subescala subalterna, grupo E, polo procedemento de concurso-oposición, consonte a Lei 7/1985, do 2 de abril, de bases do réxime local (en diante, LBRL); a Lei 5/1997, do 22 de xullo, de Administración local de Galicia (en diante, LALG); a Lei 7/2007, do 12 de abril, do estatuto do empregado público (en diante, EBEP); a Lei da función pública de Galicia (texto refundido aprobado polo Decreto lexislativo 1/2008, do 13 de marzo, en diante LFPG), e a súa normativa complementaria. Segunda.–Principio de igualdade de tratamento. A convocatoria cumprirá o principio de igualdade de tratamento entre homes e mulleres no acceso ao emprego público, de conformidade co que dispoñen o artigo 14 da Constitución Española, o EBEP e a Lei 2/2007, do 27 de marzo, de traballo en igualdade das mulleres de Galicia. Terceira.–Requisitos dos aspirantes. Para participar nas probas selectivas cómpre: a) Ser español, nacional doutro estado membro da Unión Europea, cónxuxe dos anteriores que non estea separado de dereito, ou descendentes dos anteriores que sexan menores de idade ou maiores e dependentes deles. Tamén poden participar as persoas incluídas no ámbito de aplicación dos tratados internacionais convidos pola Unión Europea e ratificados por España nos que sexa aplicable a libre circulación de traballadores. Os aspirantes residentes en España, que non teñan a nacionalidade española ou de calquera outro estado da Unión Europea, deberán achegar á súa solicitude o documento que xustifique o cumprimento da condición que aleguen. b) Ter cumpridos dezaseis anos de idade e non superar a idade máxima de xubilación forzosa. c) Posuír capacidade funcional para desempeñar as tarefas propias dos postos de traballo. As persoas con discapacidade deberán facelo constar na solicitude e sinalar se precisan adaptacións para realiza-las probas. d) Non ter sido separado, mediante expediente disciplinario, do servizo ás administracións públicas ou dos órganismos constitucionais ou estatutarios, nin atoparse inhabilitado para o exercicio das funcións públicas por resolución xudicial. Os devanditos requisitos deberanse reunir con referencia ó derradeiro día de prazo de presentación das solicitudes. Cuarta.–Solicitudes.1. As persoas que desexen participar no proceso de selección dirixirán a súa solicitude ao Sr. alcalde do Concello de Outes, na que farán constar que reúnen tódolos requisitos citados na base terceira anterior. As solicitudes débense presentar no rexistro xeral do Concello no prazo de dez días naturais, contados a partir do seguinte ó da publicación do anuncio da convocatoria no Boletín Oficial da Provincia da Coruña. Tamén se poderán remitir na forma que sinala o artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común (en diante, LAP). 2. Achegaranlle á solicitude os documentos acreditativos dos méritos alegados que sexan puntuables segundo estas bases e fotocopia adverada do DNI ou documento de identidade procedente. Quinta.–Admisión de aspirantes. Tralo remate do prazo de presentación de solicitudes, o Sr. alcalde aprobará a lista provisoria de admitidos e excluídos que se publicará na páxina dixital da Coporación. Esa resolución incluirá a composición do tribunal e o lugar, a data e a hora do comezo dos exercicios. As persoas interesadas disporán dun prazo de cinco días para reclamar contra a antedita lista. Sexta.–Fase de oposición. Primeiro exercicio, de carácter teórico e por escrito, consistirá en contestar brevemente nun período máximo de noventa minutos, un cuestionario de corenta preguntas sobre os temas do programa. Ten por obxecto avaliar o coñecemento específico deste. Segundo exercicio, de carácter práctico, analizar e resolver durante un tempo máximo de media hora varias cuestións relacionadas co contido das tarefas do posto de traballo, que serán propostas polo tribunal ao principiar a proba. Avaliarase a correcta aplicación dos coñecementos do aspirante. Os dous exercicios serán obrigatorios e eliminatorios, avaliaranse de 0 a 10 puntos e en cada un deles é preciso acadar unha puntuación mínima de 5 para aprobalos. Sétima.–Fase de concurso. Primeiro. –Serán valorados os seguintes méritos: a) A posesión do título de diplomatura de profesorado de EXB ou equivalente, 2,00 puntos. b) O coñecemento do idioma galego: CELGA 3, certificado de iniciación á lingua galega ou equivalente, 1,00 punto. c) A experiencia laboral como conserxe de centro escolar ou no desenvolvemento de actividades de carácter cultural e/ou deportivo promovidas por corporacións locais ou centros educativos públicos ou privados, dirixidas a rapaces de ensino primario, a razón de 0,10 puntos/mes, ata un máximo de 2,50 puntos. Xustifícase por medio de contratos laborais con informe de vida laboral, ou certificacións das corporacións locais. Segundo. –Os méritos serán avaliados de conformidade coa documentación que aporten os aspirantes ó presenta-la solicitude de admisión ás probas. Oitava.–Tribunal cualificador.1. O tribunal cualificador do proceso selectivo, consonte o que sinala o artigo 60 do EBEP, estará constituído por funcionarios públicos de carreira e na súa designación tenderase á paridade entre o home e a muller. Non poderán formar parte deles o persoal de elección ou designación política, os funcionarios interinos e o persoal eventual. A pertenza aos citados tribunais será sempre a título individual e os membros actuarán con suxeición aos principios de imparcialidade e profesionalidade.2. O tribunal non se poderá constituír nin actuar sen a presencia alomenos de máis da metade dos seus membros, titulares ou suplentes, indistintamente. En todo caso requírese a asistencia do presidente e do secretario ou dos que legalmente os substitúan.3. Os membros do tribunal absteranse de interviren e comunicaranllo á autoridade convocante cando concorra algunha das circunstancias que prevé o artigo 28.2 da LAP. Os aspirantes poderán recusa-los membros do tribunal de concorreren aquelas circunstancias.4. O procedemento de actuación do tribunal axustarase ao que dispón a LAP e a súa normativa complementaria.5. Os membros do tribunal percibirán as asignacións que lles correspondan segundo a súa categoría de conformidade co Real decreto 462/2002, do 24 de maio. Novena.–Desenvolvemento das probas selectivas e programa.1. Os aspirantes serán convocados para cada exercicio en único chamamento e serán excluidos da oposición os que non comparezan, non sendo nos casos debidamente xustificados que avaliará libremente o tribunal.2. O tribunal poderá esixir en calquera momento do proceso selectivo a acreditación da identidade dos aspirantes. Se no decurso dese proceso o tribunal tivese coñecemento de que algún dos aspirantes carece dos requisitos esixidos na convocatoria, proporá a súa exclusión, trala audiencia da persoa interesada.3. O tribunal adoptará as medidas necesarias para garantir que os exercicios da fase de oposición se corrixan sen coñecer a identidade dos aspirantes. O tribunal poderá excluír aqueles opositores que nas follas do exame poñan nomes, riscos ou marcas que permitan coñecer a identidade do autor.4. Os anuncios dos sucesivos exercicios da oposición publicaranse no taboleiro de edictos e na páxina dixital do Concello cunha antelación mínima de vintecatro horas.5. Entre o final dunha proba e o comezo da seguinte deberán transcorrer un mínimo de 48 horas e máximo de 10 días. Décima.–Relación de aprobados.1. Concluída a cualificación dos aspirantes, o tribunal publicará o candidato aprobado en función da orde de puntuación global. Co resto de aspirantes que superasen os exercicios formarase unha bolsa de reserva por ser fose preciso contratar durante a vixencia da interinaxe en caso de vacante ou baixa.2. O tribunal propoñeralle a citada relación á Xunta de Goberno Local para os efectos do correspondente nomeamento e aprobación da bolsa de reserva. Décimo primeira.–Presentación de documentos.1. No prazo de cinco días naturais, contados desde o día seguinte á publicación do aspirante aprobado, este deberá presentar no rexistro xeral do Concello os documentos que a seguir se relacionan: a) Fotocopia do seu documento nacional de identidade. b) Declaración xurada de que non foi separado mediante expediente disciplinario do servicio de ningunha Administración pública, nin foi inhabilitado para o exercicio das funcións públicas. e) Declaración xurada de non estar incurso en ningunha causa de incapacidade e incompatibilidade de conformidade coa lexislación vixente e referido ó momento da súa toma de posesión. f) Certificación oficial acreditativa de no padecer enfermidade ou eiva física ou psíquica que imposibilite o normal exercicio da súa función. Os aspirantes que fagan valer a súa condición de persoas con discapacidade deberán presentar certificado dos órganos competentes do Ministerio de Traballo que acredite esa condición e igualmente deberán presentar certificado dos citados órganos ou da Administración sanitaria acreditativo da compatibilidade co desempeño das tarefas e funcións correspondentes. Os aspirantes que tivesen a condición de funcionarios públicos de carreira ou de persoal laboral fixo das administracións públicas non terán que xustificar documentalmente as condicións e requisitos xa acreditados para obte-lo seu anterior nomeamento. Soamente deberán presentar certificación da Administración pública da que dependen que acredite tal condición e demais circunstancias que consten no seu expediente persoal ou folla de servicios.2. Os que non presenten no prazo sinalado, e non sendo por causa de forza maior, a documentación esixida ou non reúnan os requisitos esixidos pola convocatoria non poderán ser nomeados e quedarán anuladas tódalas súas actuacións, sen prexuízo da responsabilidade na que puidesen incorrer por falsidade. Décimo segunda.–Nomeamento e toma de posesión. O aspirante proposto que presente a documentación esixida será nomeado pola Xunta de Goberno Local e deberán tomar posesión no prazo de cinco días contando desde o día seguinte ó que se lle notifique o citado nomeamento. Décimo terceira.–Impugnación. Os interesados poderán impugna-la presente convocatoria e as súas bases, así como tódolos actos administrativos que se derivan dela nos casos e na forma establecidos na LAP. ANEXO PROGRAMA 1. A Constitución española: principios básicos. Os órganos constitucionais. Os dereitos fundamentais das persoas.2. O estatuto de autonomía de Galicia. Os principios básicos de organización e funcionamento da comunidade autónoma.3. Os concellos. Órganos de goberno e competencias. Principios básicos do réxime electoral local.4. Os dereitos e deberes dos funcionarios públicos.5. O municipio de Outes. O Concello. Os servizos públicos locais. O territorio municipal, os seus equipamentos e infraesrtuturas. As redes de comunicación do municipio.6. As parroquias e os núcleos rurais de poboación do municipio de Outes. Os itinerarios do transporte escolar. Características básicas da estrutura socio-económica do municipio.7. Normas básicas da organización e ordenación das ensinanzas no sistema educativo español.8. Centros docentes: principios do seu réxime xurídico e clasificación. Competencias e obrigacións dos concellos tocantes aos centros docentes públicos, á educación e á ensinanza.9. Os órganos de goberno dos CEIPS públicos. A dirección. Os órganos colexiados. As ANPAS.10. O calendario e o horarios escolar. Os servizos complementarios do CEIP: comedor, biblioteca, instalacións deportivas e culturais. As actividades extraescolares.11. Coñecementos básicos en materia de utilización, conservación e mantemento de instalacións de fontanería, electricidade, calefacción e equipos de reprografía. Outes, 17 de xullo de 2012. O ALCALDE Carlos E. López Crespo